In nomine sancte et individue Trinitatis. Notum sit omnibus tam presentibus quam futuris quod ego Humbertus, comes Maurienne et marchio in Italia ad promerendam Domini misericordiam, servorum Christi precibus cupiens adjuvari, Vidoni primo Alpensis cenobii abati et monachis ejus eorumque successoribus, in perpetuum dono alodium meum in quo idem cenobium fundatum est, annuente Giraldo Allingiensi et Gilione de Rovoreya, quorum feudum est, quod jacet in pago Gebennensi in valle que dicitur Alpis. Illud eis dono cum vallicula adjacente a summitate collis qui dicitur Testus usque ad locum qui vocatur Bordel, ad dextram vero partem et sinistram utrobique quantum spatium unius leuce tenet, in agris, pratis, pascuis, silvis, montibus, aquis, aquarum decursibus et omnium rerum usibus, ita ut in perpetuum libere habeant et utantur sine omnium hominum inquietatione vel cujuslibet debiti exactione servitii. Preterea quidquid exterius, longe vel prope, juste et rationabiliter jam acquisiverunt vel imposterum poterunt adipisci, confirmamus eis quiete possidendum. Si quis autem contra hanc donationis nostre cartam supradictum cenobium temerariis vexationibus fatigare vel pertubare presumpserit, centum libras argenti persolvat et damnum in quadruplum restituat. Hujus vero donationis et carte testes sunt Boso Augustensis episcopus, Girardus Alingiensis, Rodulphus de Fulciniaco, Udricus comes, Anselmus, Vuillemus et Amedeus filius Girardi.